Na temelju članka 118. Zakona o odgoju i obrazovanju u osnovnoj i srednjoj školi („NN“ br. 87/08., 86/09., 92/10., 105/10., 90/11., 5/12. 16/12., 86/12., 126/12., 94/13., 152/14., 07/17., 68/18. , 98/19. i 64/20.), članka 58. Statuta Osnovne škole Obrovac, a u vezi s člankom 56. stav. 3. Zakona o proračunu („NN“ br:144/21) i čl. 5. Pravilnika o mjerilima i načinu korištenja vlastitih prihoda i nenamjenskih donacija proračunskih korisnika Zadarske županije (Službeni glasnik zadarske županije broj: 17/22) Školski odbor Osnovne škole Obrovac, na sjednici održanoj dana 20.12. 2022. g. donosi

**PRAVILNIK O OSTVARIVANJU I KORIŠTENJU VLASTITIH PRIHODA I NENAMJENSKIH DONACIJA**

**Članak 1.**

Ovim Pravilnikom propisuju se materijalna i procesna pitanja u pogledu ostvarivanja i raspolaganja vlastitim prihodima.

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.

**Članak 2.**

Vlastitim prihodima smatraju se prihodi koje Škola ostvari od obavljanja poslova na tržištu i tržišnim uvjetima.

Škola može ostvarivati vlastite prihode, ukoliko osnivač Škole svojom odlukom drugačije ne odluči od:

* zakupa učioničkog i drugog prostora škole
* prodaje roba i usluga školske zadruge
* nenamjenske donacije

**Članak 3.**

Učionički i drugi višenamjenski prostor mogu se davati u zakup zainteresiranim građanima, udrugama, ustanovama, trgovačkim društvima i drugim pravnim osobama za održavanje sastanaka, predavanja, radionica, rekreacije i sl., ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole.

**Članak 4.**

Prostor se daje u zakup putem javnog natječaja koji se objavljuje u dnevnom tisku i/ili na službenim mrežnim stranicama škole.

Javni natječaj za davanje u zakup prostora u pravilu se raspisuje na početku školske godine, po prestanku postojećeg zakupa ili kad se za to steknu uvjeti.

**Članak 5.**

Školski odbor, na prijedlog ravnatelja, donosi Odluku o raspisivanju javnog natječaja za davanje u zakup prostora škole.

Odlukom iz prethodnog stavka imenuje se Povjerenstvo za provedbu javnog natječaja (u daljnjem tekstu: Povjerenstvo).

Broj članova Povjerenstva mora biti neparan i sastoji se od najmanje tri (3) člana. Jedan od članova Povjerenstva mora biti Član Školskog odbora iz reda predstavnika osnivača.

**Članak 6.**

Javni natječaj se provodi prikupljanjem pismenih ponuda u zatvorenim omotnicama, a rok za dostavu ponuda iznosi najmanje osam (8) dana od dana objave natječaja u dnevnom tisku i/ili službenim mrežnim stranicama.

**Članak 7.**

Visina mjesečne zakupnine za prostore iz članka 3. Ovoga Pravilnika, ne može biti niža od iznosa navedenih u Cjeniku za zakup i privremeno korištenje prostora i opreme u školskim ustanovama Zadarske županije, a koji je sastavni dio Odluke o uvjetima, kriterijima i postupku za davanje u zakup i privremeno korištenje prostora i opreme u školskim ustanovama Zadarske županije.

**Članak 8.**

Zapisnik o pregledu i ocjeni ponuda s prijedlogom najpovoljnije ponude Povjerenstvo dostavlja Školskom odboru radi donošenja Odluke o davanju u zakup prostora ili Odluke o poništenju javnog natječaja.

Odluka o davanju u zakup ili Odluka o poništenju dostavlja se svim sudionicima javnog natječaja.

**Članak 9.**

S ponuditeljem, čija je ponuda odabrana kao najpovoljnija, ravnatelj sklapa ugovor o zakupu poslovnog prostora.

**Članak 10.**

Ugovor o zakupu obavezno sadrži:

- naznaku ugovornih strana i odgovornu osobu zakupnika

- podatke o poslovnom prostoru ili opremi (adresa, površina, opis i dr.),

- podatke o djelatnosti zakupoprimca koja će se obavljati u prostoru,

- iznos zakupnine,

- rokove plaćanja,

- vrijeme na koje se ugovor zaključuje

- odredbu o podmirenju troškova nastalih oštećenjem poslovnog prostora ili opreme

- odredbu o korištenju zajedničkih uređaja i prostorija u poslovnom prostoru,

- odredbu da je zakupnik dužan snositi troškove tekućeg održavanja poslovnog prostora i izvršiti popravak kvarova koje je sam uzrokovao,

- odredbe o prestanku ugovora, posebno o otkazu i otkaznim rokovima,

- odredbu da zakupnik nije ovlašten bez pisane suglasnosti ravnatelja činiti preinake poslovnog prostora ili izvoditi radove radi adaptacije i poboljšanja stanja poslovnog prostora i

- odredbu o pravu otkaza ugovora o zakupu ukoliko bi se pokazala potreba za korištenje prostora za izvođenje redovitog nastavnog plana i programa školske ustanove.

**Članak 11.**

Korištenje školskih prostora mogu se davati i na privremeno korištenje, u svrhu održavanja priredbi, predavanja, savjetovanja, rekreacije, različitih sportskih treninga i drugih aktivnosti od lokalnog značaja, u trajanju ne dužem od 30 dana po najviše četiri (4) sata dnevno, u vrijeme dok se u prostoru ne odvija nastavni proces.

Korisnik nije dužan provesti javni natječaj u slučaju davanja prostora i opreme na privremeno korištenje, ali je dužan sklopiti ugovor o privremenom korištenju pridržavajući se Cjenika prilikom određivanja visine naknade za korištenje prostora, uz obvezno plaćanje režijskih troškova nastalih korištenjem prostora i opreme.

Ugovor o privremenom korištenju prostora zaključuje ravnatelj, i o tome na slijedećoj sjednici obavještava Školski odbor.

**Članak 12.**

Evidencija o sklopljenim ugovorima o zakupu i najmu vodi se u tajništvu Škole, a nadzor i naplatu vlastitih prihoda vodi računovodstvo Škole.

**Članak 13.**

Prihod od zakupnine, odnosno, davanja na korištenje prostora i/ili opreme, školska ustanova je dužna namjenski koristiti za razvoj i unapređenje djelatnosti radi koje je osnovana.

**Članak 14.**

Vlastiti prihodi ostvareni tijekom jedne kalendarske godine koji se ne utroše na pokrivanje troškova sukladno ovom Pravilniku u toj kalendarskoj godini prebacit će se u slijedeću kalendarsku godinu za podmirenje troškova sukladno Odluci Školskog odbora o raspodjeli rezultata.

**Članak 15.**

Ovaj Pravilnik stupa na snagu osmog (8) dana od dana objave na oglasnoj ploči Škole te prestaje važiti dosadašnji Pravilnik o ostvarivanju i korištenju vlastitih prihoda, KLASA: 602-01/21-01/244; URBROJ: 2198-1-30-21-01 od 08.06.2021. g.

Predsjednica Školskog odbora:

Dijana Marić

Ovaj Pravilnik objavljen je na Oglasnoj ploči Škole dana 21.12.2022. g. i stupa na snagu dana 29.12.2022. g.

KLASA: 011-05/22-02/1

URBROJ: 2198-1-30-22-1

Obrovac, 20.12.2022. g.

Ravnatelj:

Željko Modrić, prof.